《吊吴季篯》
清代·陈凤昌

书生戎马总非宜，自请前军力不支。毕竟艰危能仗节，果然南八是男儿。

溪南溪北两鏖兵，不爱微躯爱令名。淮楚无声人散后，屯军五百殉田横。

短衣匹马战城东，八卦山前路已穷。铁炮开花君證果，劫灰佛火彻霄红。

留得新诗作墓铭，九原虽死气犹生。赤嵌潮水原非赤，却被先生血染成。

大长扶馀说仲坚，一时忠愤竟徒然。六朝金粉笙歌闹，知否台阳有季篯。

幽草萋萋白日昏，无人野奠出东门。阿来本是催租吏，收拾遗衣树小坟。

作者简介：陈凤昌（1865～1906），字鞫谱，又字卜五，号小愚。台湾台南人，原籍福建南安，七岁随父来台。性豪放好学，三十岁始为廪生。乙未之役，曾联络族人吁刘永福领帅守台。而吴彭年殉难八卦山，甚壮之，洒酒为文以祭，有「君为雄鬼，仆作懦夫」之语。越数年，亲负吴彭年骨归葬广东，并以百金寿其母，闻者义之。割台后，见事不可为，乃幽居于家，每眷怀时局，悲愤难抑，辄呼酒命醉。时与连横、胡殿鹏等相互对饮，抗论古今事，盘桓于残山剩水之中，凭吊遗迹。其诗才情敏妙，托兴深微，悲忧穷蹙，感发于心。著有《拾唾》四卷、《小愚斋诗稿》一卷。